 NA VITALIS KIMUTAI BARAZA la Magavana Nchini (CoG) sasa linataka Baraza la Kitaifa la Mtihani (KNEC) lisuluhishe utata ambao ulishuhudiwa kwenye Mtihani wa Kitaifa wa Darasa la Nane (KCPE) 2023 ambapo kulikuwa na mchanganyiko wa alama. Baadhi ya wanafunzi walipata matokeo kwenye masomo ambayo hayakuwa yao huku masomo ya Kiingereza na Kiswahili yakiathirika pakubwa. Sasa CoG inataka suala hilo litatuliwe na matokeo hayo kurekebishwa watahiniwa wapate alama wanazostahiki. Mwenyekiti wa kamati ya elimu katika CoG Dkt Erick Mutai ambaye ni Gavana wa Kericho alisema KNEC inastahili kuharakisha kushughulikia suala hilo ili kurejesha imani katika utendakazi wake. “Ni jambo la kushangaza kuwa Knec ilitoa matokeo ambayo baadhi ya wanafunzi walipata alama kwenye masomo ambayo hawakufanya mtihani wake. Wengine nao, hawakupata alama zao na kuna wale ambao alama zao zilipewa wanafunzi kutoka shule nyingine,” akasema Dkt Mutai. “Kuna haja ya KNEC kukagua mitambo yake ili mchanganyiko huo usishuhudiwe wakati wa kuweka alama za watahiniwa ambao wanafanya KCSE ambayo iliisha mnamo Ijumaa (Novemba 24, 2023) na usahihishaji wake utakuwa unaanza siku chache zijazo,” akasema Bw Mutai. Gavana huyo alifichua kuwa washikadau katika sekta ya elimu watakuwa wakifuatilia kurekebishwa kwa alama na jinsi KNEC itakavyoshughulikia watahiniwa ambao alama zao zilivurugwa. Bw Mutai alikuwa akizungumza wakati wa Mkutano wa Chama cha Walimu wa Shule za Upili Nchini (KUPPET) tawi la Kericho, 2023. Mkutano huo wa kila mwaka ulihudhuriwa na maafisa wa kitaifa wa Kuppet, akiwemo Mwekahazina Mwethi Njenga, Naibu wake Ronald Tonui na makatibu wa matawi mbalimbali. Mbw Njenga na Tonui walisema KNEC imekuwa ikikabiliwa na changamoto za usimamizi ambao unastahili kushughulikiwa na walimu, wazazi na washikadau wengine ambao wametamaushwa na dosari kwenye matokeo ya mitihani ya kitaifa kila mwaka, 2023. “Maswali yameulizwa kwa nini KNEC ilikuwa na haraka kuyatoa matokeo hayo na pia kumpa mwanafunzi alama kwenye somo ambalo hakufanya. Uadilifu wa KNEC katika mchakato wote wa mtihani ni wa kutiliwa shaka,” akasema Bw Tonui. “Kulikuwa na wizi wa mtihani, alama zilizozawidiwa kwa mtihani ambao mtu hakufanya na pia kuchelewa kulipwa kwa walimu na maafisa wa usalama waliosimamia KCPE. Haya yote yanaonyesha kuwa kunastahili kuwe na ukaguzi kwenye mitambo ya KNEC,” akaongeza. Afisa Mkuu Mtendaji wa KNEC Dkt David Njengere amekiri kuwa kulikuwa na dosari kwenye matokeo hayo ambayo yaliwaathiri watahiniwa 1, 406, 677 ila sasa zimeshughulikiwa na baraza hilo. “KNEC imeangazia malalamishi yote na imetambua kuwa wanafunzi 133 waliathiriwa. Visa hivyo, vimetatuliwa na matokeo hayo yameshughulikiwa,” akasema Dkt Njengere. Kufuatia kutolewa kwa matokeo hayo, Waziri wa Elimu Ezekiel Machogu ametangaza kuwa mchakato wa kuwateua wanafunzi ambao watajiunga na kidato cha kwanza utaanza majuma mawili yanayokuja.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  